ኢትዮጵያ ለመጀመሪያ ጊዜ 25 ቶን የብረት ምርት ወደ ውጭ ላከች
አዲስ አበባ፤ መስከረም 27/2006 (ዋኢማ) – ኢትዮጵያ ለመጀመሪያ ጊዜ የብረት ምርት ወደ ውጭ በመላክ የውጭ ምንዛሪ ገቢ ማግኘቷን የብረታ ብረት ኢንዱስትሪ ልማት ኢንስቲትዩት አስታወቀ፡፡የኢንስቲትዩቱ የህዝብ ግንኙነት ረዳት ኃላፊ አቶ ኃይሉ አበበ እንደተናገሩት የብረታ ብረት የምርት ውጤቶችን ወደ ውጭ በመላክ ለአገሪቱ የውጭ ምንዛሪ እንዲያስገኝ በመንግስት ትኩረት ተሰጥቶታል፡፡የብረታ ብረት ኢንዱስትሪ ልማት ኢንስቲትዩት ዘርፉን ውጤታማ በማድረግ ለአገር ኢኮኖሚ አስተዋፅኦ እንዲያበረክት ድጋፍ በማድረግ ላይ እንደሚገኝም ገልጸዋል፡፡በመሆኑም በዘርፉ የተሰማሩ ከ50 በላይ የሚሆኑ ኢንዱስትሪዎች በኤክስፖርቱ ተሳታፊ ሆነው ለአገሪቷ የውጭ ምንዛሪ ለማስገኘት እንቅስቃሴ መጀመራቸውንም ጠቁመዋል፡፡አቶ ኃይሉ እንዳሉት የኢትዮጵያ ስቲል ፕሮፋይሊንግ ኤንድ ቢዩልዲንግ የግል ኩባንያ ለመጀመሪያ ጊዜ 25 ቶን ብረት ወደ ውጭ በመላክ ከ6 ሚሊዮን ብር በላይ ለአገሪቱ የውጭ ምንዛሪ ገቢ አስገኝቷል፡፡ሌሎችም ይህን አርአያ በመከተል ምርቶቻቸውን ወደ ውጭ በመላክ የአገሪቱን ኢኮኖሚ ለማሳደግ የበኩላቸውን ጥረት ማድረግ እንደሚጠበቅባቸው ሀላፊው አስገንዝበዋል፡፡መስሪያ ቤቱም በኤክስፖርት ዘርፍ ለሚሰማሩ ድርጅቶች ተገቢውን ሁሉ ክትትልና ድጋፍ እንደሚያደርግ ገልፀዋል፡፡ምርቱን ወደ ውጭ መላክ የጀመረው ኩባንያ ዋና ሥራ አስኪያጅ ሚስተር ሃንስ ዋልሃውት በበኩላቸው የኢትዮጵያ መንግስት ለውጭ ባለሀብቶች ምቹ ሁኔታ በመፍጠሩ የብረታ ብረት ማምረቻ ድርጅት ለማቋቋም ችለናል ብለዋል፡፡ኩባንያው በአሁኑ ወቅት  ለግንባታ አገልግሎት የሚውሉ ምርቶቹን ወደ ደቡብ ሱዳን መላኩንና በቀጣይም ገበያ በማፈላለግ የተለያዩ ምርቶቹን ወደ ሌሎች አገሮች ለመላክ እቅድ እንዳለውም ገልጸዋል፡፡እንደ ሚስተር ሃንስ ገለፃ ኩባንያው የግብዓት ችግር በመቋቋም ምርቱን ለውጭ አገር በመላክ የኢትዮጵያ ምርቶች በገበያ ተወዳዳሪ እንዲሆኑ ጥረት በማድረግ ላይ ነው፡፡ (ኢዜአ)